Gerrit Schotte

**Gerrit Fransisco Schotte** (☆ 9 di sèptèmber 1974 na Willemstad) ta un polítiko kurasoleño.  Entre 2010 i 2012 e tabata minister-presidente di Kòrsou. Schotte ta bai den historia komo e promé minister-presidente di Kòrsou komo pais outónomo i ademas esun mas hoben den Reino Hulandes te e momento ei. Pa via di su pasado unda el a keda kondená varios biaha pa aktonan froudulento e ta ser konsiderá un persona i polítiko kontroversial.

## Bida
Gerrit Schotte ta yu di Hendrik Schotte, dosente, y Maria Ruiz. E no a kompletá su skol sekundario, pero a atkerí en bes di esei algun abilidat empresarial i di maneho.

El a funda “The Shoppers”, un ofisina di kompra i importashon, (1995-2000), “Bad BoyzToyz”, un klup di paintball, i “Food4U Delivery Service” (2000-2002), ku no a logra pa motibu di debe i froude.[15] Despues el a bira gerente general di Lido Hotel Resort & Casino N.V. (2001 pa 2005).

Di 2010 te 2020 Schotte tabata lider di e partido Movementu Futuro Kòrsou (MFK), kual el a funda apenas shete siman promé ku elekshon na ougùstùs 2010. Dia 27 di ougùstùs 2010 partido MFK a bira e di dos partido mas grandi ku 5 asiento den konseho insular. Partido MFK a forma gobièrnu huntu ku Pueblo Soberano y Partido MAN dia 4 di sèptèmber 2010.

E koalishon aki lo bira e promé gabinete di Kòrsou despues di desmantelashon di Antias Hulandes dia 10 di òktober 2010. Schotte tabata e promé minister di Kòrsou desde e fecha ei te ku 29 di sèptèmber 2012. Fin di 2012 el a keda elegí komo miembro di parlamento di Kòrsou y a fungi alabes komo lider di frakshon MFK. Schotte a retira for di parlamento riba dia 27 di november 2018 na momentu ku su sentensia den e *kaso Babel* a bira definitivo.

## Kondenanan
Den e kaso Babel, Schotte a keda sentensiá pa korte na Willemstad dia 11 di mart 2016, na tres aña di prizòn pa soborno, labamentu di plaka, i falsifikashon durante su periodo komo promé minister. Tambe el a wòrdu nenga e derechi di postula como kandidato pa elekshon pa sinku aña. E sentensia aki a keda mantené den apelashon dia 21 di yüli 2017. Dia 27 di novèmber 2018, Korte Supremo a dikta ku e desishonnan di e korte den promé instansia i den apelashon tabata korekto i adekuadamente rasoná. Ku e sentensia aki, e kondenanan a wòrdu afirmá i e kastigunan imponé a bira definitivo. Poko despues, el a presentá un apelashon kontra e revokashon di su miembresia di Parlamento di Kòrsou dor di e Presidente di Parlamento William Millerson. E apelashon aki a keda rechasá dia 30 di yanüari 2019. Entre 5 di desèmber 2018, i 27 di novèmber 2020, Schotte a sinta su kastigu den prizòn Bon Futuro pa e kaso Babel. 

Riba 5 di aprel 2017 e kasnan di Schotte, eks-minister Charles Cooper, i un empresario a wòrdu invadí pa outoridatnan di hustisia. E tresnan tabata wòrdu sospechá di e intento di soborno di miembro di parlamento Yaël Plet.

Mas aleu, korte a dikta sentensia na ougùstùs 2018 den un asina yamá kaso di konfiskashon. Konforme e demanda di Ministerio Públiko, Schotte mester paga 1.844.190 florin antiano komo kompensashon pa fondonan optené ilegalmente. E desishon aki a keda mantené na yüli 2020 den e apelashon presentá pa Schotte. Si Schotte no paga, e lo mester sinta un kastigu di tres aña di prizòn. El a lansa un kampaña pa rekoudá fondo na kuminsamentu di mei 2022 a traves di videonan riba medionan sosial.

## Mira tambe
* Lista di polítiko kondená den Karibe Hulandes

## Link eksterno
Sitio ofisial di Gerrit Schotte